AFRIKAANSE OPSOMMING: Verbeterings in datavaslegging laat organisasies toe om nou meer as ooit tevore in die korporatiewe geskiedenis meer data te versamel en te stoor. Navorsers het egter gevind dat ’n groot gedeelte van hierdie data nooit gebruik word nie aangesien bestuurders, deur die nuwe volumes inligting wat hulle moet prosesseer, oorweldig word. ’n Ondersoek na die menslike kognitiewe prosesse het getoon dat die uitdaging waarmee inligting geïnterpreteer word, deur die formaat waarin inligting oorgedra word, beïnvloed word. Die lading wat op ’n persoon se kognitiewe stelsel geplaas word, kan op twee maniere verminder word. Eerstens, deur inligting in ’n formaat oor te dra waarmee die ontvanger bekend is en tweedens, deur ’n formaat te kies wat die taak ondersteun wat deur die inligting voltooi moet word. Hierdie is egter twee meedingende faktore en die ontwerpers moes tradisioneel op een van die twee besluit toe verslae ontwerp is. Hierdie studie stel ’n inligtingkoderingsraamwerk voor wat beide die voorkeure van die individue asook die vereistes van die…